Проект

ЗАКОН 
ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ИНТЕГРАЦИЯ НА ХОРАТА С УВРЕЖДАНИЯ

Обн. ДВ. бр.81 от 17 Септември 2004г., изм. ДВ. бр.28 от 1 Април 2005г., изм. ДВ. бр.88 от 4 Ноември 2005г., изм. ДВ. бр.94 от 25 Ноември 2005г., изм. ДВ. бр.103 от 23 Декември 2005г., изм. ДВ. бр.105 от 29 Декември 2005г., изм. ДВ. бр.18 от 28 Февруари 2006г., изм. ДВ. бр.30 от 11 Април 2006г., изм. ДВ. бр.33 от 21 Април 2006г., изм. ДВ. бр.37 от 5 Май 2006г., изм. ДВ. бр.63 от 4 Август 2006г., изм. ДВ. бр.95 от 24 Ноември 2006г., изм. ДВ. бр.97 от 1 Декември 2006г., изм. ДВ. бр.108 от 29 Декември 2006г., изм. ДВ. бр.31 от 13 Април 2007г., изм. ДВ. бр.46 от 12 Юни 2007г.
§1. В преходните и заключителни разпоредби се правят следните изменения и допълнения: 
1.Създава се § 9а:
“§9а. Лицата регистрирани по реда на отменения чл.35, ал.1 могат да предоставят медицински изделия, помощни средства, приспособления и съоръжения за хора с увреждания посочени в списъците по чл.35а, ал.1 до 31.12.2007 година.”
2. Създава се § 9б:
“§9б. Лицата регистрирани по реда на отменения чл.35, ал.1 могат да извършват ремонт на медицински изделия, помощни средства, приспособления и съоръжения за хора с увреждания посочени в списъците по чл.35а, ал.1 до 31.12.2007 година, както и да получават полагащите се за това средства от Агенция за хората с увреждания до изтичане на експлоатационният им срок.”
ЗАКЛЮЧИТЕЛНА РАЗПОРЕДБА
§2.  Законът влиза в сила от 12.06.2007 година.

МОТИВИ 

	Законът за интеграция на хората с увреждания ( ЗИХУ ) им дава право на целева помощ за покупка и ремонт на помощни средства, приспособления и съоръжения ( ПСПС ) и / или медицински изделия. Разходите за отпускане и ремонт на ПСПС и/или медицински изделия са за сметка на бюджета на Агенцията за хората с увреждания. С влизане в сила на  Закона за медицинските изделия ( 12. 06. 2007 г. ), с който са направени измененията и допълненията  на ЗИХУ, в частност чл. 35, ал.1, се промени режимът на регистрация на доставчиците на ПСПС и медицински изделия, както и условията за предоставяне на тези продукти. Това наложи  да се променят няколко нормативни документа за да продължи процесът на предоставяне ПСПС и медицински изделия за хора с увреждания. Поради липса на преходен период  в ЗИХУ,  няма правно основание за изплащане на тези помощи за периода от 12. 06. 2007 г. до 10. 08. 2007 г., когато е обнародвана Наредба № 2 за изискванията за осъществяване на дейностите по предоставяне на помощни средства, приспособления и съоръжения и медицински изделия, посочени в списъците по чл. 35а, ал. 1 от Закона за интеграция на хората с увреждания. Едва след тази дата фирмите могат да се регистрират и да получават средства за предоставените от тях ПСПС и медицински изделия. На практика за тези два месеца на хората с увреждания са раздадени ПСПС и медицински изделия за близо 2 000 000 лв., които немогат да бъдат възстановени на фирмите, които са им ги предоставили. 
	От друга страна фирмите, които произвеждат медицински изделия и ПСПС  срещат сериозни затруднения във връзка с подготовка на документацията за регистрация на произвежданите от тях изделия в Изпълнителната агенция по лекарствата. На практика от 12. 06 .2007 г. до сега е преустановена дейността по изработването и ремонта на протезни средства , както и на медицински изделия, предназначени за хора с увреждания българско производство и такива произведени по индивидуална мярка. 

Вносители: Петър Мръцков, Христина Христова